和遊谷山
作者：釋德洪
朝代：宋

paragraphs: 潁皋擘窠書棐几，玉勒銀鈎照林麓。
山堂聚觀雜賢鄙，人人歡然如所欲。
獨餘耆年視凝遠，就觀尚如隔羅縠。
筠牀瓦枕試新涼，小雨南風正清熟。
岸中一笑山答響，我亦爲君聊捧腹。
晚晴軒檻亦何有，隔屋茶烟度修竹。
呼童索紙賦新詩，詩成字字清如玉。
人間何從有此客，滿腹精神真可掬。
我慚衰老亦作詩，譬如菌芝生朽木。